Ma, twee seuns saam vermoorArgieffoto ŉ Oos-Kaapse vrou van ŉ informele nedersetting in die Kotishini-gebied naby Mthatha en haar twee seuns, onderskeidelik sewe en tien jaar oud, is Sondag in die vroeë oggendure in hul huis vermoor. Die vrou se sesjarige dogter is in ŉ kritieke toestand langs die liggame van haar ma en broers aangetref. Kol. Michelle Matroos, woordvoerder van die polisie, het gesê een van die vrou se bure het omstreeks 05:00 gehoor hoe iemand in die huis skree en het die polisie ontbied. “Daar word beweer dat onbekende mans die huis binnegegaan en die gesin met skerp voorwerpe aangeval het,” het Matroos gesê. Die polisie het hulle na die toneel gehaas waar hulle die drie liggame en die kritiek beseerde dogtertjie aangetref het. Sy is dadelik na ŉ hospitaal geneem. “Die motief vir die moorde is nog nie bekend nie en die polisie is besig om dit te ondersoek,” het Matroos gesê. Lt.genl. Liziwe Ntshinga, provinsiale kommissaris van die polisie, het gesê die polisie is geskok deur die brutale aanval en veroordeel dit ten sterkste. “Ek het ŉ multidissiplinêre taakspan saamgestel om hierdie aanval te ondersoek. Ons sal nie rus totdat ons die hartelose misdadigers opgespoor en hulle aan die pen laat ry het nie,” het Ntshinga gesê. Enigiemand met meer inligting word versoek om kapt. Thandaza Mshumi by 082 442 0585 of die naaste polisiestasie te bel.